**Natáčanie seriálu v našom meste**

V našom meste a okolí sa natáčal nový švédsky vojnový seriál pod názvom „*A  life´ s worth*“. Nakoľko sa väčšia časť seriálu natáčala v ZŠ J. Horáka, a preto sme sa opýtali na samotný priebeh a realizáciu natáčania riaditeľa školy Ing. Jána Maruniaka:

„*Producenti vojnového konfliktu z 90. rokov v bývalej Juhoslávie zo Švédska, Litvy a Slovenska hľadali lokalitu, ktorá by bola vhodná na spracovanie daného dokumentu. Oslovili mesto Banská Štiavnica a následne pani primátorka ich nasmerovala na našu ZŠ. Po dohodách v mesiaci apríl-máj rozhodli sa švédski producenti, že v tejto lokalite budú natáčať. Gro natáčania nie je len v ZŠ J. Horáka, ale aj v okolitých obciach. Celý štáb pracoval v našej ZŠ od 14. júla do 31. augusta. Samotné natáčanie v areáli školy trvalo jeden týždeň od 14.-19. augusta. Ostatné dni tu pracuje filmový štáb, ktorý pripravuje priebeh natáčania v ostatých lokalitách. Na základe nájomných zmlúv je jasne deklarovaný termín pobytu a spôsob navrátenia priestorov školy do užívania školy.*

*Vážení rodičia, milí žiaci!*

*Nemusíte sa obávať, škola je už dnes pripravená na výchovno-vzdelávací proces. V piatok 19. a 20. augusta zlikvidovali väčšiu časť produkcie, jedine v telocvični sú umiestnené kostýmy, ktoré sa budú odvážať na budúci týždeň. Následne nastúpi veľká upratovacia firma, ktorá ešte raz prejde celý areál, ktorý sa používal a dal do pôvodného stavu, a preto môžem zodpovedne povedať a prehlásiť, že ZŠ otvorí nový školský rok 2023/24 4. septembra o 8:00 na školskom dvore. Tešíme sa na Vás a pevne verím, že celý školský rok bude úspešný. Zároveň vytvorili sa tu podmienky pre ďalšie vstupy filmových štábov do Banskej Štiavnice, ktorá ich veľmi oslovila, páči sa im prostredie, ľudia a ich prístup, pomoc zo strany mesta, od TS, m.p., MsPo a taktiež prístup, ktorý zažili v našej ZŠ. Aj takýmto spôsobom sa tiež zviditeľnilo naše mesto, podporil sa domáci cestovný a turistický ruch. Dôkazom toho sú i Ďakovné listy a písomné vyjadrenia v školskej kronike.“*

Vyjadrenia produkcie a štábu:

„*Ďakujeme, že ste nám umožnili reprezentovať Vašu školu vo švédskom seriáli pod názvom: „A  life´ s worth“. Vaša podpora a pomoc boli pre tento projekt veľmi prospešné. Škola a mesto nás srdečne privítali a prežili sme niekoľko týždňov, na ktoré budeme navždy spomínať.* „*Ďakujeme Vám - s veľkým rešpektom*.“ **Producent UK/SA**

„*Ďakujeme Základnej škole Jozefa Horáka za jej pohostinnosť*!“ **Kilpinen**

„*Ďakujeme, že ste nám umožnili natočiť náš veľmi dôležitý príbeh vo vašej krásnej škole. Chodby sú vyzdobené veľmi krásnymi umeleckými dielami, na ktoré sme sa všetci radi pozerali.*“ S pozdravom **Maxwell Cunningham**

Za slovenskú produkciu a štáb Location Bros z BA:

„*Ďakujeme!!! Bolo nám u Vás veľmi dobre, veríme, že v príbehu Vaša škola zahrá krásne. Radi sa vrátime aj nabudúce pán riaditeľ, vážime si Vašu pomoc aj všetku podporu.*“

**Tatiana Lutherová**

Za rozhovor poďakoval

**Michal Kríž**